CELEX: 52019PC0404
Language: el
Date: 2019-08-30
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας της Λευκορωσίας για την επανεισδοχή προσώπων που διαμένουν χωρίς άδεια

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.8.2019
            COM(2019) 404 final
            2019/0185(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας της Λευκορωσίας για την επανεισδοχή προσώπων που διαμένουν χωρίς άδεια
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Στο πλαίσιο της συνόδου κορυφής σχετικά με την Ανατολική Εταιρική Σχέση, τον Μάιο του 2009, η ΕΕ επιβεβαίωσε την πολιτική της στήριξη προς την πλήρη ελευθέρωση του καθεστώτος θεωρήσεων σε ασφαλές περιβάλλον και την προώθηση της κινητικότητας με τη σύναψη συμφωνιών επανεισδοχής και απλούστευσης της έκδοσης θεωρήσεων με τις χώρες της Ανατολικής Εταιρικής Σχέσης. Σύμφωνα με την κοινή προσέγγιση για την ανάπτυξη της πολιτικής της ΕΕ σχετικά με την απλούστευση της έκδοσης θεωρήσεων που συμφωνήθηκε σε επίπεδο COREPER από τα κράτη μέλη το Δεκέμβριο του 2005, δεν θα πρέπει να συναφθεί συμφωνία για την απλούστευση της έκδοσης θεωρήσεων χωρίς να ισχύει συμφωνία επανεισδοχής.
            
            
               Στη βάση αυτή, η Επιτροπή υπέβαλε στις 12 Νοεμβρίου 2010 σύσταση προς το Συμβούλιο προκειμένου να λάβει οδηγίες για τη διαπραγμάτευση συμφωνιών με τη Δημοκρατία της Λευκορωσίας για την απλούστευση της έκδοσης θεωρήσεων βραχείας διαμονής και την επανεισδοχή προσώπων που διαμένουν χωρίς άδεια, αντιστοίχως.
            
            
               Στις 28 Φεβρουαρίου 2011, το Συμβούλιο εξουσιοδότησε επίσημα την Επιτροπή να διαπραγματευθεί συμφωνία επανεισδοχής μεταξύ της Ευρωπαϊκής Ένωσης και της Λευκορωσίας.
            
            
               Οι διαπραγματεύσεις άρχισαν επίσημα στις 30 Ιανουαρίου 2014 και ο πρώτος γύρος των επίσημων διαπραγματεύσεων πραγματοποιήθηκε στο Μινσκ, στις 13 Ιουνίου 2014. Ακολούθησαν τρεις γύροι διαπραγματεύσεων, πρώτα στις Βρυξέλλες στις 25 Νοεμβρίου 2014 και κατόπιν στο Μινσκ, στις 11 Μαρτίου 2015 και στις 20 Ιουνίου 2017. Οι επικεφαλής διαπραγματευτές μονογράφησαν το κείμενο της συμφωνίας στις 17 Ιουνίου 2019 μέσω ανταλλαγής μηνυμάτων ηλεκτρονικού ταχυδρομείου.
            
            
               Εν τω μεταξύ, η Λευκορωσία, η Ευρωπαϊκή Ένωση και επτά συμμετέχοντα κράτη μέλη (Βουλγαρία, Ρουμανία, Λιθουανία, Πολωνία, Ουγγαρία, Φινλανδία και Λετονία) υπέγραψαν κοινή δήλωση για εταιρική σχέση κινητικότητας στις 13 Οκτωβρίου 2016.
            
            
               Καθ’ όλα τα (επίσημα και ανεπίσημα) στάδια των διαπραγματεύσεων ενόψει της συμφωνίας επανεισδοχής, υπήρξε τακτική ενημέρωση και διαβούλευση με τα κράτη μέλη.
            
            
               Σε όλα τα στάδια των διαπραγματεύσεων, υπήρξε τακτική ενημέρωση και διαβούλευση με τα κράτη μέλη στις συναφείς ομάδες εργασίας του Συμβουλίου. Το τελικό σχέδιο του κειμένου της συμφωνίας κοινοποιήθηκε στους Συμβούλους Δικαιοσύνης και Εσωτερικών Υποθέσεων (Μετανάστευση, Ένταξη και Απομάκρυνση) και εγκρίθηκε, μέσω σιωπηρής διαδικασίας, στις 12 Απριλίου 2019.
            
            
               Στις 17 Απριλίου 2019, γνωστοποιήθηκε στο Ευρωπαϊκό Κοινοβούλιο η ολοκλήρωση των διαπραγματεύσεων για αμφότερες τις συμφωνίες απλούστευσης της έκδοσης θεωρήσεων και επανεισδοχής, με επιστολή που απέστειλε ο Γενικός Διευθυντής της ΓΔ Μετανάστευσης και Εσωτερικών Υποθέσεων στον πρόεδρο της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων. Τα σχέδια κειμένων και των δύο συμφωνιών επισυνάφθηκαν ως παραρτήματα. 
            
            
               Η προτεινόμενη απόφαση σχετικά με τη σύναψη της συμφωνίας καθορίζει τις εσωτερικές ρυθμίσεις που είναι αναγκαίες για την πρακτική εφαρμογή της. Συγκεκριμένα, ορίζει ότι η Επιτροπή, επικουρούμενη από εμπειρογνώμονες των κρατών μελών, εκπροσωπεί την Ένωση στη μεικτή επιτροπή επανεισδοχής που συγκροτείται βάσει του άρθρου 19 της συμφωνίας.
            
            
               Η συνημμένη πρόταση αποτελεί τη νομική πράξη που απαιτείται για την υπογραφή της συμφωνίας Το Συμβούλιο θα αποφασίσει με ειδική πλειοψηφία.
            
            
               2.ΣΚΟΠΟΣ ΚΑΙ ΠΕΡΙΕΧΟΜΕΝΟ ΤΗΣ ΣΥΜΦΩΝΙΑΣ 
            
            
               Η συμφωνία μεταξύ της Ευρωπαϊκής Ένωσης και της Δημοκρατίας της Λευκορωσίας για την επανεισδοχή προσώπων που διαμένουν χωρίς άδεια (εφεξής καλούμενη «συμφωνία») αποσκοπεί στο να καθοριστούν ταχείες και αποτελεσματικές διαδικασίες για την εξακρίβωση της ταυτότητας και την ασφαλή και ομαλή επιστροφή των προσώπων που δεν πληρούν, ή δεν πληρούν πλέον, τις προϋποθέσεις για την είσοδο, παρουσία ή διαμονή τους στην επικράτεια της Λευκορωσίας ή ενός από τα κράτη μέλη της Ευρωπαϊκής Ένωσης, καθώς και να διευκολυνθεί η διέλευση των προσώπων αυτών με πνεύμα συνεργασίας.
            
            
               Η Επιτροπή θεωρεί ότι οι στόχοι που τέθηκαν από το Συμβούλιο στις διαπραγματευτικές οδηγίες του έχουν επιτευχθεί και ότι το σχέδιο συμφωνίας επανεισδοχής είναι αποδεκτό από την Ένωση.
            
            
               Το τελικό περιεχόμενο της παρούσας συμφωνίας συνοψίζεται ως εξής:
            
            
               –Η συμφωνία υποδιαιρείται σε 8 τμήματα με 24, συνολικά, άρθρα. Επίσης, περιλαμβάνει 7 παραρτήματα, τα οποία αποτελούν αναπόσπαστο μέρος της, και 5 κοινές δηλώσεις.
            
            
               –Η συμφωνία περιλαμβάνει ρήτρα, που επιβεβαιώνει ότι η συμφωνία πρέπει να εφαρμόζεται κατά τρόπο που να διασφαλίζει την τήρηση των ανθρωπίνων δικαιωμάτων, καθώς και των υποχρεώσεων και των ευθυνών που βαρύνουν το κράτος προς το οποίο απευθύνεται η αίτηση και το αιτούν κράτος δυνάμει των σχετικών διεθνών πράξεων που ισχύουν για αυτά, και η οποία επαναλαμβάνει ότι το κράτος προς το οποίο απευθύνεται η αίτηση θα πρέπει συγκεκριμένα να διασφαλίζει την προστασία των δικαιωμάτων των επανεισερχομένων στην επικράτειά του σύμφωνα με τις εν λόγω διεθνείς πράξεις.
            
            
               –Οι υποχρεώσεις επανεισδοχής που προβλέπονται στη συμφωνία (άρθρα 3 έως 6) έχουν καθοριστεί σε πλήρως αμοιβαία βάση και εφαρμόζονται τόσο στους ημεδαπούς (άρθρα 3 και 5) όσο και στους υπηκόους τρίτων χωρών και τους ανιθαγενείς (άρθρα 4 και 6). 
            
         
         
            
               –Η υποχρέωση επανεισδοχής ημεδαπών συμπεριλαμβάνει επίσης πρώην ημεδαπούς οι οποίοι έχουν στερηθεί ή έχουν παραιτηθεί από την ιθαγένειά τους, χωρίς να έχουν αποκτήσει την ιθαγένεια άλλου κράτους.
            
            
               –Η υποχρέωση επανεισδοχής ημεδαπών καλύπτει επίσης μέλη της οικογένειας (δηλαδή συζύγους και ανήλικα άγαμα τέκνα), ανεξαρτήτως της ιθαγένειάς τους, τα οποία δεν έχουν αυτοτελές δικαίωμα διαμονής στο αιτούν κράτος. 
            
            
               –Η υποχρέωση επανεισδοχής υπηκόων τρίτων χωρών και ανιθαγενών (άρθρα 4 και 6) συνδέεται με τους ακόλουθους όρους: α) το συγκεκριμένο πρόσωπο κατέχει, κατά τον χρόνο εισόδου, άδεια διαμονής η οποία έχει εκδοθεί από το κράτος προς το οποίο απευθύνεται η αίτηση ή έγκυρη θεώρηση η οποία έχει εκδοθεί από το κράτος προς το οποίο απευθύνεται η αίτηση, συνοδευόμενη από αποδεικτικό εισόδου στην επικράτεια του εν λόγω κράτους, ή β) το συγκεκριμένο πρόσωπο εισήλθε παράνομα και απευθείας στην επικράτεια του αιτούντος κράτους, αφού διέμεινε ή διήλθε από την επικράτεια του κράτους προς το οποίο απευθύνεται η αίτηση. Η εν λόγω υποχρέωση επανεισδοχής δεν ισχύει για πρόσωπα τα οποία βρίσκονται απλώς υπό καθεστώς διέλευσης σε αερολιμένα ή στα οποία έχει χορηγηθεί θεώρηση ή άδεια διαμονής από το αιτούν κράτος, εκτός εάν i) η θεώρηση ή η άδεια διαμονής που εκδίδεται από το κράτος προς το οποίο απευθύνεται η αίτηση έχει μεγαλύτερη διάρκεια ισχύος, ii) η θεώρηση ή η άδεια διαμονής που εκδίδεται από το αιτούν κράτος έχει ληφθεί με απατηλά μέσα ή iii) το εν λόγω πρόσωπο παραβιάσει οποιονδήποτε από τους όρους που συνοδεύουν τη θεώρηση.
            
            
               –Σε περίπτωση λήξης της καθορισθείσας προθεσμίας, τόσο για τους ημεδαπούς όσο και για τους υπηκόους τρίτων χωρών ή τους ανιθαγενείς, η Λευκορωσία δέχεται τη χρήση του ευρωπαϊκού ταξιδιωτικού εγγράφου για την επιστροφή (άρθρο 3 παράγραφος 5 και άρθρο 4 παράγραφος 3). Το ισοδύναμο τυποποιημένο έγγραφο της Δημοκρατίας της Λευκορωσίας περιλαμβάνεται στο παράρτημα 7.
            
            
               –Το τμήμα III της συμφωνίας (άρθρα 7 έως 13 σε συνδυασμό με τα παραρτήματα 1 έως 5) περιλαμβάνει τις τεχνικές διατάξεις που διέπουν τη διαδικασία επανεισδοχής (αίτηση επανεισδοχής, μέσα απόδειξης, προθεσμίες, λεπτομέρειες και τρόποι μεταγωγής), καθώς και την «επανεισδοχή εκ σφάλματος» (άρθρο 13). Διαδικαστική ευελιξία παρέχεται από το γεγονός ότι δεν θα απαιτείται αίτηση επανεισδοχής όταν το προς επανεισδοχή πρόσωπο είναι κάτοχος έγκυρου ταξιδιωτικού εγγράφου (άρθρο 7 παράγραφος 2). 
            
            
               –Στο άρθρο 7 παράγραφος 3 της συμφωνίας, ορίζεται η καλούμενη ταχεία διαδικασία που έχει συμφωνηθεί για τα πρόσωπα που συλλαμβάνονται σε περιοχή εκτεινόμενη σε απόσταση έως και 30 χιλιομέτρων από τα κοινά χερσαία σύνορα μεταξύ κράτους μέλους και Λευκορωσίας, καθώς και στο έδαφος των διεθνών αερολιμένων των κρατών μελών και της Λευκορωσίας. Στο πλαίσιο της ταχείας διαδικασίας, οι αιτήσεις επανεισδοχής πρέπει να υποβάλλονται εντός δύο εργάσιμων ημερών και οι απαντήσεις να δίνονται εντός δύο εργάσιμων ημερών, ενώ σύμφωνα με τη συνήθη διαδικασία, η προθεσμία απάντησης ανέρχεται σε δέκα ημερολογιακές ημέρες (άρθρο 11 παράγραφος 2).
            
            
               –Η συμφωνία περιλαμβάνει ένα τμήμα σχετικά με τις πράξεις διέλευσης (άρθρα 14 και 15 σε συνδυασμό με το παράρτημα 6).
            
            
               –Τα άρθρα 16, 17 και 18 περιλαμβάνουν τους απαραίτητους κανόνες όσον αφορά τα έξοδα, την προστασία δεδομένων και τη σχέση με τις λοιπές διεθνείς υποχρεώσεις.
            
            
               –Το άρθρο 19 καθορίζει τη σύνθεση, τα καθήκοντα και τις αρμοδιότητες της μεικτής επιτροπής επανεισδοχής.
            
            
               –Για την απλούστευση της εφαρμογής της παρούσας συμφωνίας, το άρθρο 20 παρέχει στη Λευκορωσία και στα επιμέρους κράτη μέλη τη δυνατότητα να συνάπτουν διμερή πρωτόκολλα εφαρμογής. Το άρθρο 21 διευκρινίζει τη σχέση μεταξύ των διμερών συμφωνιών ή ρυθμίσεων και της παρούσας συμφωνίας.
            
            
               –Οι τελικές διατάξεις (άρθρα 22 έως 24) περιλαμβάνουν τους αναγκαίους κανόνες σχετικά με τα εδαφικά όρια εφαρμογής, την έναρξη ισχύος, τη διάρκεια, τις ενδεχόμενες τροποποιήσεις, την αναστολή, την καταγγελία, καθώς και το νομικό καθεστώς των παραρτημάτων της συμφωνίας. 
            
            
               –Η ειδική κατάσταση της Δανίας, της Ιρλανδίας και του Ηνωμένου Βασιλείου της Μεγάλης Βρετανίας και της Βόρειας Ιρλανδίας αποτυπώνεται στο προοίμιο, στο άρθρο 1 στοιχείο δ), στο άρθρο 22 παράγραφος 2 και, όσον αφορά τη Δανία, σε σχετική κοινή δήλωση. Η στενή σύνδεση της Ισλανδίας, της Νορβηγίας, της Ελβετίας και του Λιχτενστάιν με την υλοποίηση, την εφαρμογή και την περαιτέρω ανάπτυξη του κεκτημένου του Σένγκεν λήφθηκε υπόψη και αποτυπώνεται σε σχετικές κοινές δηλώσεις που επισυνάπτονται στη συμφωνία.
            
            
               3.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               ·Νομική βάση
            
            
               Η παρούσα πρόταση υποβάλλεται στο Συμβούλιο προκειμένου να εγκριθεί η υπογραφή της συμφωνίας. 
            
            
               Η νομική βάση για την παρούσα πρόταση είναι το άρθρο 79 παράγραφος 3 της Συνθήκης για τη Λειτουργία της Ευρωπαϊκής Ένωσης (ΣΛΕΕ), σε συνδυασμό με το άρθρο 218 παράγραφος 5. 
            
            
               ·Επικουρικότητα (σε περίπτωση μη αποκλειστικής αρμοδιότητας) 
            
            
               Άνευ αντικειμένου. 
            
            
               ·Αναλογικότητα
            
            
               Η παρούσα πρόταση δεν υπερβαίνει το αναγκαίο μέτρο για την επίτευξη του επιδιωκόμενου σκοπού, ήτοι τη σύναψη διεθνούς συμφωνίας για την επανεισδοχή προσώπων που διαμένουν χωρίς άδεια.
            
         
         
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν συνεπάγεται πρόσθετο κόστος για τον προϋπολογισμό της ΕΕ. 
            
            
               5.ΣΥΜΠΕΡΑΣΜΑΤΑ
            
            
               Βάσει των ανωτέρω, η Επιτροπή προτείνει στο Συμβούλιο να αποφασίσει την υπογραφή της συμφωνίας εξ ονόματος της Ένωσης και να εξουσιοδοτήσει τη Γενική Γραμματεία του Συμβουλίου να καταρτίσει τη σχετική πράξη εξουσιοδότησης. 
                     
            
            
               2019/0185 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας της Λευκορωσίας για την επανεισδοχή προσώπων που διαμένουν χωρίς άδεια
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 79 παράγραφος 3, σε συνδυασμό με το άρθρο 218 παράγραφος 5,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 28 Φεβρουαρίου 2011 το Συμβούλιο εξουσιοδότησε την Επιτροπή να αρχίσει διαπραγματεύσεις με τη Λευκορωσία για την επανεισδοχή προσώπων που διαμένουν χωρίς άδεια. Οι διαπραγματεύσεις ολοκληρώθηκαν επιτυχώς με τη μονογράφηση της συμφωνίας μεταξύ της Ευρωπαϊκής Ένωσης και της Δημοκρατίας της Λευκορωσίας για την επανεισδοχή προσώπων που διαμένουν χωρίς άδεια (εφεξής καλούμενη «συμφωνία»), μέσω ανταλλαγής μηνυμάτων ηλεκτρονικού ταχυδρομείου, στις 17 Ιουνίου 2019.
            
            
               (2)Στο πλαίσιο της συνόδου κορυφής σχετικά με την Ανατολική Εταιρική Σχέση, τον Μάιο του 2009, η ΕΕ επιβεβαίωσε την πολιτική της στήριξη προς την πλήρη ελευθέρωση του καθεστώτος θεωρήσεων σε ασφαλές περιβάλλον και την προώθηση της κινητικότητας με τη σύναψη συμφωνιών επανεισδοχής και απλούστευσης της έκδοσης θεωρήσεων με τις χώρες της Ανατολικής Εταιρικής Σχέσης.
            
            
               (3)Σκοπός της συμφωνίας είναι να καθοριστούν ταχείες και αποτελεσματικές διαδικασίες για την εξακρίβωση της ταυτότητας και την ασφαλή και ομαλή επιστροφή των προσώπων που δεν πληρούν, ή δεν πληρούν πλέον, τις προϋποθέσεις για την είσοδο, παρουσία ή διαμονή στην επικράτεια της Λευκορωσίας ή ενός από τα κράτη μέλη της Ευρωπαϊκής Ένωσης, καθώς και να διευκολυνθεί η διέλευση των προσώπων αυτών με πνεύμα συνεργασίας.
            
            
               (4)Σύμφωνα με [τα άρθρα 1 και 2] το άρθρο 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη Λειτουργία της Ευρωπαϊκής Ένωσης, [και με την επιφύλαξη του άρθρου 4 του εν λόγω πρωτοκόλλου,] το Ηνωμένο Βασίλειο [δεν συμμετέχει στην έκδοση της παρούσας απόφασης, δεν δεσμεύεται από αυτήν και δεν υπόκειται στην εφαρμογή της, [εκτός αν γνωστοποιήσει την επιθυμία του προς τούτο σύμφωνα με το ως άνω πρωτόκολλο] / γνωστοποίησε [, με επιστολή της ...,] την επιθυμία του να συμμετάσχει στην έκδοση και την εφαρμογή της παρούσας απόφασης].
            
            
               (5)Σύμφωνα με [τα άρθρα 1 και 2] το άρθρο 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη Λειτουργία της Ευρωπαϊκής Ένωσης, [και με την επιφύλαξη του άρθρου 4 του εν λόγω πρωτοκόλλου,] η Ιρλανδία [δεν συμμετέχει στην έκδοση της παρούσας απόφασης, δεν δεσμεύεται από αυτήν και δεν υπόκειται στην εφαρμογή της, [εκτός αν γνωστοποιήσει την επιθυμία της προς τούτο σύμφωνα με το ως άνω πρωτόκολλο] / γνωστοποίησε [, με επιστολή της ...,] την επιθυμία της να συμμετάσχει στην έκδοση και την εφαρμογή της παρούσας απόφασης].
            
            
               (6)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη Λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης, δεν δεσμεύεται από αυτήν και δεν υπόκειται στην εφαρμογή της.
            
            
               (7)Ως εκ τούτου, η συμφωνία θα πρέπει να υπογραφεί εξ ονόματος της Ευρωπαϊκής Ένωσης, με την επιφύλαξη της σύναψής της σε μεταγενέστερη ημερομηνία, και να εγκριθούν οι κοινές δηλώσεις που επισυνάπτονται στη συμφωνία,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               Εγκρίνεται, εξ ονόματος της Ένωσης, η υπογραφή της συμφωνίας μεταξύ της Ευρωπαϊκής Ένωσης και της Δημοκρατίας της Λευκορωσίας για την επανεισδοχή προσώπων που διαμένουν χωρίς άδεια, με την επιφύλαξη της σύναψης της εν λόγω συμφωνίας
                  1
               .
            
            
               Άρθρο 2
            
            
               Οι επισυναπτόμενες στη συμφωνία κοινές δηλώσεις εγκρίνονται εξ ονόματος της Ένωσης.
            
            
               Άρθρο 3
            
            
               Η Γενική Γραμματεία του Συμβουλίου καταρτίζει την πράξη εξουσιοδότησης του προσώπου ή των προσώπων που θα ορίσει ο διαπραγματευτής της συμφωνίας για την υπογραφή της, με την επιφύλαξη της σύναψής της. 
            
            
               Άρθρο 4
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     O Πρόεδρος
               
            
         
         
            
                  
                     (1)
                  
                        Το κείμενο της συμφωνίας θα δημοσιευθεί μαζί με την απόφαση για τη σύναψή της.